Oʻrdaklar sarguzashti
„Oʻrdaklar sarguzashti“ (inglizcha: DuckTales) — AQSh animatsion teleseriali. Disney Television Animation studiyasi mahsuloti. Serial 1987-yilning 18-sentyabrida Disney Channel telekanalida birinchi marta efirga uzatilgan. Yakuniy qismi 1990-yilning 28-noyabrida efirga uzatilgan. Bu vaqt davomida serial 4 ta mavsumga boʻlinib, hammasi boʻlib 100 ta qism tayyorlangan. Serial gʻoyasi Carl Barks yaratgan „Uncle Scrooge“ komiksiga asoslangan. Serial boshida yangraydigan mashhur qoʻshiq Mark Mueller tomonidan yozilgan. Oʻzbekistonda serial Yoshlar telekanalida efirga uzatilgan. Serialdagi voqealar Calisota shtatining Duckburg (talaffuzi: Dakburg) nomli oʻrdaklar shahrida boʻlib oʻtadi. Voqealar markazida Scrooge McDuck ismli milliarder, ammo hasis oʻrdak va uning uch jiyani — Huey, Dewey, Louiening boshdan kechirgan sarguzashtlari yotadi. „Oʻrdaklar sarguzashti“ asosida 1990-yil „DuckTales the Movie: Treasure of the Lost Lamp“ nomli toʻliq metrajli multfilm ekranlarga chiqarilgan. Serialning ayni nomli rebut versiyasi 2017–2021-yillar davomida Disney XD telekanalida efirga uzatilgan.